Марко Ганчев
Буря

chitanka.info

От какво мислиш,

че произлизат толкова бури?

От това, че и по небето

има шофьори щури.

Някой облак например

мига с мигачи,

че ще завива наляво,

обаче

хич не поглежда, че облак друг

иде направо.

Кой има предимство тук?

То се знае, че оня отсреща.

И той мига с фарове,

за предимството свое подсеща.

На завиващия май късно

му става ясно,

изведнъж се вижда натясно

и светкавица пуща отдясно.

Добре, ама както наляво си карал бясно,

изведнъж да извиеш надясно

не е съвсем безопасно.

Вятърът, който ги регулира,

съвсем основателно се нервира

и почва да свири продължително: фю-ют!

Скърцане на спирачки,

блясък на стопове, смут.

Хряс, тряс, бум,

гръмотевичен шум.

Облаците си счупват радиаторите.

И двата.

И върху нас руква водата.

Ух, бягай към къщи, ух,

да се измъкнеш от бурята сух!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.